Bestyrelsens beretning – Generalforsamling 2026
Kære alle
Inden vi går i gang, vil jeg gerne bede den siddende bestyrelse rejse sig et øjeblik, så I kan se, hvem der står bag arbejdet i Holbæk Erhvervsforum.
Hvis jeg skal opsummere 2025 i én sætning, så har det været et år med højt aktivitetsniveau, organisatoriske forandringer og starten på en ny strategi for erhvervslivet i Holbæk.
Inden jeg går videre, vil jeg også kort sige noget om det materiale, I har modtaget i forbindelse med generalforsamlingen.
Forud for mødet har I fået tilsendt dagsorden og regnskab, og derudover har I også fået tilsendt en kort aktivitetsoversigt, som giver et samlet billede af de arrangementer og aktiviteter, der er gennemført i løbet af året.
Beretningen i dag er derfor først og fremmest en mundtlig status, hvor jeg vil fremhæve nogle af de vigtigste udviklinger og indsatser fra året, der er gået.
Efter generalforsamlingen vil referatet – og eventuelt også beretningen – blive sendt ud til medlemmerne.

Ny strategi
En af de vigtigste milepæle i 2025 har været arbejdet med en ny strategi for Holbæk Erhvervsforum og Holbæk Byforum.
Strategien sætter retningen for de kommende år og indeholder nogle klare ambitioner – særligt når det gælder rammevilkår for erhvervslivet og tiltrækning af virksomheder til Holbæk Kommune.
Vi ønsker at spille en endnu mere aktiv rolle i arbejdet med at sikre gode betingelser for at drive virksomhed i Holbæk. Det handler blandt andet om adgang til arbejdskraft, gode erhvervsområder, stærke uddannelsesmuligheder og en kommune, der er attraktiv for nye virksomheder at etablere sig i.
Det arbejde kommer til at fylde meget i de kommende år.

Ledelse og organisation
2025 har også været et år med forandringer i organisationen.
Som mange af jer ved, sagde vi i løbet af året farvel til Jens Lerager, som i tre år har været en del af sekretariatet i Holbæk Erhvervsforum og har bidraget til organisationens udvikling i den periode.
Efter Jens’ afgang har bestyrelsen bedt mig træde til som konstitueret erhvervsdirektør, indtil vi finder den rette profil til at stå i spidsen for organisationen fremover.
Sammen med et udvalgt rekrutteringsudvalg er vi derfor i fuld gang med processen med at finde en ny erhvervsdirektør. Det er en vigtig ansættelse for os, og vi arbejder grundigt for at finde en person, der kan videreudvikle organisationen og styrke samarbejdet med jer medlemmer og vores øvrige samarbejdspartnere.
Samtidig har der været nye ansigter i sekretariatet og ændringer i rollefordelingen, hvilket naturligt kræver lidt tid at få helt på plads – men også er en del af en organisation i udvikling.

Medlemmer
Ved udgangen af 2025 havde vi:
· 488 medlemmer i Holbæk Erhvervsforum
· 186 medlemmer i Holbæk Byforum
Det giver 674 medlemmer i alt.
Det er omkring 20 færre medlemmer end ved udgangen af 2024.
Det er selvfølgelig noget, vi forholder os til. Men samtidig er det vigtigt at sige, at vores ambition ikke nødvendigvis er at være størst.
Vi har i bestyrelsen haft mange drøftelser om, hvad vores vigtigste opgave egentlig er – og her er vi nået frem til en ret enkel erkendelse:
Vi kan ikke være noget for alle, men vi kan være meget for mange.
Det betyder også, at vores fokus i endnu højere grad skal være på relevans og værdi for jer medlemmer, frem for alene at jagte medlemstal.
For vores mål er ikke at være størst.
Vores mål er at være bedst – på alt det, der vedrører vores medlemmer.
Det handler om stærke netværk, relevante arrangementer, gode relationer og en organisation, der arbejder aktivt for erhvervslivet i Holbæk.
Derfor arbejder vi også løbende på at forbedre dialogen med jer medlemmer, gøre kontakten mere smidig og sikre, at de tilbud vi udvikler, faktisk matcher de behov, I står med i jeres hverdag.

Aktivitetsniveau
Når vi ser tilbage på året, har 2025 været et år med et meget højt aktivitetsniveau.
I løbet af året har vi haft 2.333 deltagere igennem vores arrangementer.
Det er et tal, vi er rigtig stolte af. Det vidner om, at vi har vedholdende og stærke relationer til mange af jer medlemmer, og at mange virksomheder deltager flere gange i løbet af året.
Det fortæller os også, at vores arrangementer og aktiviteter opleves som relevante og værdiskabende.

Byforum – jubilæum, jul og samarbejde
I Holbæk Byforum har 2025 også været et særligt år.
Her kunne vi nemlig markere 10-års jubilæum for Holbæk Byforum.
Jubilæet blev markeret med en stor “Handl Lokalt”-kampagne i samarbejde med SJF Bank, hvor borgere havde mulighed for at vinde Holbæk Gavekort ved at handle i byens butikker.
Kampagnen skabte både aktivitet i handelslivet og ekstra opmærksomhed omkring bymidten – og den blev afsluttet op mod jul med en jubilæumsvideo, der ser tilbage på udviklingen af Holbæk Byforum gennem de sidste 10 år.
Det er en udvikling, vi kan være stolte af, og som vidner om et stærkt samarbejde og et godt fundament for handelslivet i Holbæk.

Samarbejde med skulderbyer og destination
I løbet af året har der også været nogle organisatoriske ændringer i vores samarbejdsstruktur.
Det betyder, at det vi tidligere har kaldt skulderbyerne – Svinninge, Tølløse og Jyderup – samt Destination Sjælland, ikke længere er repræsenteret i bestyrelsen.
Det ændrer dog ikke på, at samarbejdet fortsætter.
Vi har etableret en struktur med faste årlige møder, hvor vi mødes med byerne og destinationen for at drøfte fælles indsatser, udviklingstiltag og den politiske dialog omkring erhverv og turisme i kommunen.
På den måde sikrer vi fortsat en tæt dialog og et godt samarbejde – også selvom organiseringen er ændret.

Afslutningsvis vil jeg bare sige, at Holbæk Erhvervsforum kun er så stærkt som det fællesskab, der står bag det.
Vi kan lave strategier, arrangementer og projekter – men det, der i virkeligheden skaber værdi, er dialogen mellem virksomheder, relationerne og viljen til at udvikle vores lokale erhvervsliv sammen.
Derfor vil jeg gerne sige tak til jer medlemmer for jeres engagement, til bestyrelsen for samarbejdet, og ikke mindst til sekretariatet for det store arbejde, der ligger bag aktiviteterne gennem året.


